“የአስቸኳይ ጊዜ አዋጁ አገርን ለማዳን ወሳኝ ነው” የፖለቲካ ፓርቲዎች
‹ አዲስ አበባ፡- የአስቸኳይ ጊዜ አዋጁ በአግባቡ ተግባር ላይ መዋል ከቻለ ዜጎች ደህንነታቸው እንዲጠበቅና በሃገር አቀፍ ደረጃም የቫይረሱንም ስርጭት ለመከላከል እንደሚያስችል የተለያዩ የፖለቲካ ፓርቲዎች ገለጹ።  የኢትዮጵያ ዜጎች ለማህበራዊ ፍትህ /ኢዜማ/ የህዝብግንኙነት ኃላፊ አቶ ናትናኤል ፈለቀ ለአዲስ ዘመን ጋዜጣ እንደተናገሩት፤ መንግሥት የወረርሽኙን ስርጭት ለመቆጣጠር ከአስቸኳይ ጊዜ አዋጁ ውጪ የተሻለ አማራጭ የለም።ስለዚህም መንግሥት የአስቸኳይ ጊዜ አዋጅ ማወጁ ቫይረሱ ሊያደርስ የሚችለውን ጉዳት ለመቀነስ ይረዳል። አዋጁ በመውጣቱ ብቻ የተፈለገው ለውጥ ይመጣል ብሎ ለመናገር እንደማይቻል የገለጹት አቶ ናትናኤል፤ በመንግሥት በኩል በፍጥነት የወረርሽኙን ስርጭት በመከታተል፤ ልየታ የሚያስፈልጋቸውን በመለየት፣ ድጋፍ የሚያስፈልጋቸውን የህብረተሰብ ክፍሎች በማገዝ፤ በአፋጣኝ ወደ ሥራው መግባት የግድ ይላል።ማህበረሰቡም የአዋጁ ተግባሪ በመሆኑ የመንግሥትንም ሆነ የጤና ባለሙያውን መልዕክት በመቀበል ተገዥነቱን ማሳየት እንደሚኖርበትም አሳስበዋል። የአስቸኳይ ጊዜ አዋጁ አገርን ከዚህ ችግር ያወጣል የሚል እምነት እንዳላቸው የሚገልጹት ደግሞ የኦሮሞ ፌዴራሊስት ፓርቲ ሊቀመንበር ፕሮፌሰር መራራረ ጉዲና ናቸው።እርሳቸው እንደሚናገሩት፤ መንግሥት ጤና ነክ ጉዳዮች ላይ ብቻ ትኩረቱን አድርጎ የሚሠራና ለፖለቲካ ፍጆታ የማይጠቀምበት ከሆነ አዋጁ መታወጁና ወደ ሥራ መግባቱ ዜጎችን ለማዳንም ሆነ አገርን ከኢኮኖሚ ውድቀት ለመታደግ ሁነኛ መፍትሔ ነው።  አዋጁ ሥርዓት አልባ የሆኑ ነጋዴዎችን፤ የትራንስፖርት ሠራተኞችን፣ የሚነገረውን አልሰማም የሚሉ ሰዎችን ልክ እንዲገቡ ያደርጋል።ስለሆነም በአግባቡ ዝርዝር መመሪያውን አውጥቶ በትክክል ተግባራዊ እንዲሆን ማድረጉ የአገር ህልውና እንዲረጋገጥ ያስችላልም ብለዋል። የኦነግ ሊቀመንበር አቶ ዳውድ ኢብሳ በበኩላቸው፤ አስቸኳይ ጊዜ አዋጅ በኢትዮጵያ ረጅም ታሪክ ያለው ነው።በዚህም ብዙ ጊዜ በሚታወጁ አዋጆች አፈጻጸም ምክንያት ብዙዎች ተጎድተዋል።ስለሆነም ዛሬምየወጣው አዋጅ ጠቀሜታ እንዳለው ሁሉ ችግሮች የሚከሰቱበት እንዳይሆን መንግሥት አበክሮ ሊሠራበት እንደሚገባ ተናግረዋል።  አፈጻጸሙ አስፈጻሚ አካላት ለህዝብ መብት የሚታገሉበት እንጂ ራሳቸውን የሚያሳዩበት መሆን እንደሌለበት የጠቆሙት አቶ ዳውድ፤ የአዋጁ ዝርዝር መመሪያ ወጥቶ ተግባራዊ ሲደረግ ሰብዓዊ መብት ከምንም በላይ ታሳቢ መደረግ እንደሚኖርበትም ገልጸዋል።አቶ ዳውድ አክለውም በአዋጁ አፈጻጸም ወቅት የሚፈጸሙ የሰብዓዊ መብት ጥሰቶች የሚጣሩበትና አስፈጻሚ አካላትም የሚጠየቁበት አግባብ ሊዘረጋ እንደሚገባና አዋጁም የህዝብም የአገርም ደህንነት የሚጠበቅበት አዋጅ ሊሆን እንደሚገባ ጠቁመዋል። አዲስ ዘመን ሚያዝያ 3/2012 ጽጌረዳ ጫንያለው